Broj: 711-I-1139-P-319-18/19-06-44

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Mate Jerkovića, zamjenika općinskog načelnika Općine Runovići,** na 45. sjednici, održanoj 5. travnja 2019.g., donosi sljedeću:

**ODLUKU**

**I. Istovremenim obnašanjem dužnosti člana Uprave trgovačkog društva JERKOVIĆ-PROMET d.o.o. i dužnosti zamjenika općinskog načelnika Općine Runovići, u razdoblju od stupanja na dužnost 25. svibnja 2017.g. do dana donošenja predmetne Odluke, dužnosnik Mate Jerković, zamjenik općinskog načelnika Općine Runovići počinio je povredu članka 14. stavka 1. ZSSI-a.**

**II. Propustom prenošenja svojih upravljačkih prava na temelju udjela u kapitalu trgovačkog društva JERKOVIĆ-PROMET d.o.o., u kojem dužnosnik ima više od 0,5% udjela u vlasništvu na povjerenika, u razdoblju od stupanja na dužnost 25. svibnja 2017.g. do dana donošenja predmetne Odluke, dužnosnik Mate Jerković počinio je povredu članka 16. stavka 1. ZSSI-a.**

**III. Stupanje u poslovni odnos Općine Runovići, u kojoj dužnosnik obnaša javnu dužnost zamjenika općinskog načelnika i trgovačkog društva JERKOVIĆ-PROMET d.o.o., u kojem dužnosnik ima više od 0,5% udjela u vlasništvu, a koji poslovni odnos se sastoji od nabavke prigodnih Božićnih darova za vijećnike u visini 1.753,50 kn na temelju izdane Narudžbenice od 20. prosinca 2017.g., predstavlja povredu članka 17. stavka 1. ZSSI-a.**

**IV. Za povrede ZSSI-a, opisane pod točkama I. i II. izreke ove odluke, dužnosniku Mati Jerkoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kn, koja će trajati 10 mjeseci te će se izvršiti u 10 jednakih uzastopnih mjesečna obroka, svaki u pojedinačnom mjesečnom iznosu od 500,00 kn.**

**V. Na temelju članka 17. stavka 5. ZSSI-a, Povjerenstvo će bez odgađanja dostaviti ovaj predmet nadležnom državnom odvjetništvu na daljnje postupanje radi utvrđenja ništetnosti pravnog posla iz točke III. izreke ove Odluke.**

**VI. Poziva se dužnosnik Mate Jerković da bez odgađanja razriješi situacije povrede odredbi ZSSI-a opisane u točkama I. i II. izreke ove Odluke.**

Obrazloženje

Povjerenstvo je na 28. sjednici, održanoj 16. studenog 2018.g., pokrenulo postupak za odlučivanje o sukobu interesa protiv dužnosnika Mate Jerkovića, zamjenika općinskog načelnika Općine Runovići, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova člana Uprave trgovačkog društva JERKOVIĆ-PROMET d.o.o. Postupak je pokrenut i zbog moguće povrede članka 16. stavka 1. ZSSI-a, koja proizlazi iz propusta da na drugu osobu (povjerenika) prenese upravljačka prava na temelju udjela u kapitalu trgovačkog društva JERKOVIĆ-PROMET d.o.o., u kojem dužnosnik ima više od 0,5% udjela u vlasništvu, te zbog moguće povrede članka 17. stavka 1. ZSSI-a koja proizlazi iz stupanja u poslovni odnos Općine Runovići u kojoj dužnosnik obnaša javnu dužnost i trgovačkog društva JERKOVIĆ-PROMET d.o.o., u kojem dužnosnik ima više od 0,5% udjela u vlasništvu.

Dužnosnik je 22. ožujka 2019.g. dostavio pisano očitovanje na Odluku o pokretanju postupka u kojem je u bitnom naveo kako dužnost zamjenika općinskog načelnika obnaša kao volonter. Za trgovačko društvo JERKOVIĆ-PROMET d.o.o. navodi kako je isto naslijedio od svojih pokojnih roditelja te je smatrao da zbog volonterskog obnašanja dužnosti nije bilo potrebno prenositi upravljačka prava na drugu osobu. Zbog navedenog dužnosnik smatra kako nije povrijedio članke 14. i 16. ZSSI-a. Što se tiče povrede članka 17. stavka 1. ZSSI-a zbog koje je između ostalog pokrenut postupak, dužnosnik navodi kako je do poslovnog odnosa u iznosu od 1.753,50 kn došlo jer osoba zaposlena u navedenom Društvu i predstavnik Općine Runovići nisu uzeli u obzir dužnosnikov dužnosnički status, a i iznos je bagatelne vrijednosti.

Uvidom u Registar dužnosnika koji vodi Povjerenstvo utvrđeno je da Mate Jerković obnaša dužnost zamjenika općinskog načelnika Općine Runovići od 25. svibnja 2017.g. Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Mate Jerković, povodom obnašanja dužnost zamjenika općinskog načelnika Općine Runovići, obvezan postupati sukladno odredbama ZSSI-a.

Dužnosnik Mate Jerković je dana 7. svibnja 2018.g. podnio Izvješće o imovinskom stanju dužnosnika povodom stupanja na dužnost zamjenika općinskog načelnika Općine Runovići. Uvidom u dostavljeno izvješće Povjerenstvo je utvrdilo kako je dužnosnik pod rubrikom „Poslovni udjeli, dionice i vrijednosni papiri u poslovnim subjektima“ naveo kako je 100% vlasnik trgovačkog društva JERKOVIĆ-PROMET d.o.o. te da prijenos prava nije izvršen.

Uvidom u Sudski registar Trgovačkog suda u Zadru utvrđeno je da je pod MBS: 060040758 upisano društvo JERKOVIĆ-PROMET d.o.o., OIB: 67356643236. Kao jedini osnivač/član društva te kao osoba ovlaštena za zastupanje društva upisan je Mate Jerković, član uprave. Usporedbom OIB osoba utvrđeno je kako se radi o predmetnom dužnosniku.

Na traženje Povjerenstva Općina Runovići je 13. studenog 2018.g. dostavila očitovanje, KLASA: 363-01/02-18/105 od 13. studenog 2018.g., u kojem je navedeno kako je od dana stupanja na dužnost Mate Jerkovića, Općina Runovići stupala u poslovne odnose sa društvom JEROKOVIĆ-PROMET d.o.o. na način da je izdana Narudžbenica 20. prosinca 2017.g. za prigodne Božićne darove za vijećnike u iznosu od 1.753,50 kn te da je predmetni račun podmiren 1.veljače 2018.g.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Stavkom 3. istog članka propisano je da je dužnosnik dužan u roku od 30 dana od dana stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. i 2. toga članka te je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smije stupati u poslovni odnos sukladno stavcima 1. i 2. toga članka u roku od 30 dana od nastale promjene. Stavkom 5. istog članka propisano je da su pravni poslovi sklopljeni protivno odredbama stavka 1. i 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Uvidom u gore navedene podatke i dokumentaciju utvrđeno je kako je dužnosnik Mate Jerković istovremeno uz obnašanje dužnosti zamjenika općinskog načelnika Općine Runovići, od stupanja na dužnost 25. svibnja 2017.g. do dana donošenja predmetne Odluke, obavljao i poslove člana uprave trgovačkog društva JERKOVIĆ-PROMET d.o.o., što je protivno zabrani iz članka 14. stavka 1. ZSSI-a te da je nakon stupanja na javnu dužnost propustio prenijeti upravljačka prava na temelju udjela u kapitalu trgovačkog društva JERKOVIĆ-PROMET d.o.o. na drugu osobu (povjerenika), koju obvezu, propisanu člankom 16. ZSSI-a, nije izvršio ni do dana donošenja predmetne Odluke. Slijedom navedenog, Povjerenstvo utvrđuje kako je navedenim postupanjem (propustom) dužnosnik Mate Jerković počinio povrede članka 14. stavka 1. i članka 16. stavka 1. ZSSI-a te je odlučeno kao u točkama I. i II. izreke ove Odluke.

S obzirom da se dužnosnik Mate Jerković u trenutku donošenja predmetne Odluke i dalje nalazi u povredi članka 14. stavka 1. i članka 16. stavka 1. ZSSI-a, Povjerenstvo je odlučilo kao u točki VI. izreke ove odluke.

Nadalje, Povjerenstvo je u predmetnom postupku također utvrdilo i kako je Općina Runovići, kao tijelo javne vlasti u kojem dužnosnik obnaša dužnost, ulazilo u poslovni odnos s poslovnim subjektom JERKOVIĆ-PROMET d.o.o., koje je u 100% vlasništvu dužnosnika Mate Jerkovića, i to za nabavku prigodnih Božićnih darova za vijećnike u visini 1.753,50 kn na temelju izdane Narudžbenice od 20. prosinca 2017.g. Stupanje u navedeni poslovni odnos predstavlja povredu članka 17. stavka 1. ZSSI-a te je odlučeno kao u točki III. izreke ove Odluke.

Slijedom članka 17. stavka 5. ZSSI-a, kojim je propisano da su pravni poslovi sklopljeni protivno odredbama stavka 1. i 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odlučeno je kao u točki V. izreke.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik počinio više različitih povreda ZSSI.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo okolnosti da se dužnosnik duže vremensko razdoblje nalazi u utvrđenim povredama Zakona. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da dužnosnik dužnost obnaša kao volonter.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 5.000,00 kn, koja će trajati 10 mjeseci te će se izvršiti u 10 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mate Jerković, elektroničkom dostavom
2. Objava na internetskoj stranici Povjerenstva
3. Pismohrana